
ανεξάρτητες αυτόνομες αγωνιστικές ριζοσπαστικές
ΠΑΡΕΜΒΑΣΕΙΣ ΚΙΝΗΣΕΙΣ ΣΥΣΠΕΙΡΩΣΕΙΣ Π.Ε.
                                                                                                                                                               23/7/26

Απαλλακτικές οι πρώτες αποφάσεις των Πειθαρχικών Συμβουλίων για τους διωκόμενους απεργούς εκπαιδευτικούς στην Ανατολική Μακεδονία Θράκη!
Αθωωτική απόφαση – Σημαντική νίκη!
Επιτέλους! Μέσα στον καύσωνα (κλιματικό και πολιτικό) του καλοκαιριού, μια μεγάλη ανάσα δικαίωσης και νίκης! Το Πειθαρχικό Συμβούλιο Κομοτηνής με μια ιστορική απόφαση απάλλαξε ομόφωνα και τις/τους 53 διωκόμενες/ους συναδέλφισσες/ους - όπως φαίνεται από όσες αποφάσεις έχουν ήδη παραλειφθεί. Αφορά συναδέλφισσες/ους που είχαν παραπεμφτεί επειδή συμμετείχαν στην απεργία – αποχή από την ατομική αξιολόγηση όχι μόνο νεοδιόριστες/ους αλλά και παλαιότερων ετών. 
· Το ακόμα θετικότερο είναι ότι αυτή η απαλλαγή αφορά και όσους/ες συνεχίζουν μέχρι σήμερα την απεργία αποχή και δεν έχουν συμμετάσχει σε καμιά αξιολογική διαδικασία.
Για μια ακόμα φορά αποδείχτηκε περίτρανα ότι «η μόνη χαμένη μάχη είναι αυτή που δεν δόθηκε». Ο ανθός της ελληνικής εκπαίδευσης – οι νεοδιόριστες/οι - με μια συγκινητική απαντοχή στάθηκαν όρθιες/οι σε έναν ιστορικό αγώνα για το μέλλον της εκπαίδευσης και σε αυτή τη φάση μπορούν – επιτέλους μετά από χρόνια αγωνίας και διώξεων - να χαμογελάσουν δικαιωμένες/οι. Μαζί με αυτούς και διωκόμενοι παλαιότερων ετών. Άντεξαν απέναντι σε μια λυσσαλέα επίθεση από το σύνολο των κυβερνητικών και διοικητικών μηχανισμών, αλλά και των καθεστωτικών ΜΜΕ, που όμοιά της δεν έχει ξανασυμβεί στην ιστορία του εκπαιδευτικού κινήματος.
Με αυτές και αυτούς στην πρωτοπορία του το εκπαιδευτικό κίνημα σε έναν παρατεταμένο αγώνα απέναντι «σε θεούς και δαίμονες» (ακόμα και στην ηττοπάθεια – ή/και τις απόπειρες ξεπουλήματος στο εσωτερικό του συνδικάτου) αποδεικνύει καθημερινά ότι η Παιδαγωγική Ελευθερία είναι αδιαπραγμάτευτη και η Συναδελφική Αλληλεγγύη μπορεί να φέρει νίκες.
Προφανώς δεν τρέφουμε αυταπάτες για την στάση των κρατικών μηχανισμών από εδώ και πέρα. Γνωρίζουμε ότι η επίθεση ενάντια στο Καθολικό Κοινωνικό Δικαίωμα της Εκπαίδευσης θα συνεχιστεί- και μάλιστα με μεγαλύτερη ένταση.  Γι’ αυτό και σήμερα γιορτάζουμε, αλλά δεν επαναπαυόμαστε. Ξέρουμε ότι ο μεγάλος αγώνας μας ενάντια στην αξιολόγηση (και ό,τι σημαίνει η επιβολή της για το μέλλον της Δημόσιας Εκπαίδευσης) συνεχίζεται αμείωτος. Όμως το μεγάλο όπλο των μηχανισμών της εξουσίας – η καταστολή και η τρομοκρατία - σήμερα εμφάνισε τις πρώτες ρωγμές του. Με μεγαλύτερη ορμή και αποφασιστικότητα, λοιπόν, συνεχίζουμε από το Σεπτέμβρη τον αγώνα μας. Με βάση την απόφαση της 95ης ΓΣ θα προχωρήσουμε σε κύκλο ΓΣ με στόχο την εκδήλωση απεργιακής αντεπίθεσης με στόχο την ήττα της κυβερνητικής πολιτικής, την κατάργηση των νόμων της αξιολόγησης και την απαλλαγή όλων των διωκόμενων εκπαιδευτικών ΤΩΡΑ. Αυτή η θετική απόφαση μπορεί να αποτελέσει το εφαλτήριο για μια συνολική αντεπίθεση των δυνάμεων της χειραφέτησης στην εκπαίδευση – και όχι μόνο. Ήρθε η ώρα ο φόβος να αλλάξει στρατόπεδο!!
Αγώνας με συνέπεια, συνεκτικότητα, διάρκεια και αποφασιστικότητα μέχρι την νίκη! Δεν επιλέξαμε εμείς την σύγκρουση…. Επιλέξαμε , όμως, να μην υποχωρήσουμε ούτε βήμα σε αυτήν. Γιατί, εμείς που ακόμα «τολμάμε να διδάσκουμε» στην δημόσια εκπαίδευση, τολμάμε και να αγωνιζόμαστε ανυποχώρητα ενάντια σε όσους απεργάζονται την διάλυση της. 
Είμαστε περήφανοι/ες που ως ΠΑΡΕΜΒΑΣΕΙΣ συμβάλαμε σ' αυτό το κίνημα αντίστασης στην αξιολογική λαίλαπα και προάσπισης του Δημόσιου Σχολείου και των εκπαιδευτικών του.

· Καλούμε όλες και όλους να μπουν στην Απεργία Αποχή και να υπογράψουν μαζικά από Σεπτέμβρη.

· Το ΔΣ της ΔΟΕ οφείλει να στηρίξει τον αγώνα ενάντια στην αξιολόγηση, καλώντας τις/τους εκπαιδευτικούς να τον μαζικοποιήσουν.

· Τους ΣΕΠΕ κι ΕΛΜΕ να πάρουν όλα εκείνα τα μέτρα ώστε να στηρίξουν και να ενισχύσουν την ΑΑ και τις/τους απεργούς.

Το πρώτο βήμα έγινε!

